དེང་སང་གི་རྙིང་ལུགས་པ་མང་ཆེ་བས་ཀ་མ་ལ་ཤཱི་ལས་སྒོམ་རིམ་བར་ཐ་དང་སྦ་བཞེད་སོགས་ཡིག་ཆ་འགའ་ཞིག་གིས།ཕྱོགས་སྔ་སུ་ཞིག་ལ་སྐྱོན་བརྗོད་དྲག་པོ་མཛད་ཡོད་པ་དེ་བཞིན་དུ།ཧ་ཤང་གི་ལྟ་བ་དེ་ཉིད་ནི་ལུང་རིགས་ཀྱི་དཔྱད་པ་སྔོ་དུ་འགྲོ་མི་དགོས་པར།དྲན་མེད་མུན་སྒོམ་ཡིན་ལུགས་དང་།དཔྱད་པ་བཀག་པའི་ལུགས་ཏེ་སོ་སོར་རྟོགས་པའི་ཤེས་རབ་སྤོང་བའི་ལྟ་བ་ངན་པ་ཡིན་པ་སོགས་ཀྱིས་སྐྱོན་བརྗོད་མཛད་བཞིན་འདུག་མོད།དེ་དག་གིས་ནི་ཡིག་ཆ་ཕྱོགས་རེ་བ་དག་མཐོང་བས་དེའི་ནང་དུ་རིས་སུ་ཆད་པར་སྣང་སྟེ།བསམ་གཏན་མིག་སྒྲོན་གྱི་སྟོན་མུན་ཅིག་ཆར་བ་བསྟན་པའི་སྐབས་སུ།འདི་སྐད་དུ།དེ་ལ་ལྟ་བས་ཐག་བཅད་པ་ལ་ཡང་གསུམ་སྟེ།བྱ་བ་ཐམས་ཅད་དང་བྲལ་བ་ལ་མཐའ་མེད་པར་ཐག་བཅད་པ་དང༌།གཉིས་སུ་མེད་པར་དོན་དམ་གཅིག་པར་ཐག་བཅད་པ་དང༌།དོན་དེར་ཐམས་ཅད་འདུས་པའི་འབྲས་བུ་ལ་རེ་ཐག་མེད་པར་ཐག་བཅད་པའོ།།དེ་ཡང་རིགས་པ་དང་ལུང་གིས་བཤད་དེ།ཞེས་ཧ་ཤང་གིས་ལུང་རིགས་ལ་བརྟེན་ནས་ལྟ་བ་ཐག་གཅོད་ཀྱི་ཡོད་པ་གསལ་པོར་གསུངས་འདུག་པ་དང་།ད་དུང་ཏུན་ཧོང་ཡིག་རྙིང་ནང་གི་ཅིག་ཅར་འཇུག་པ་རྣམ་པར་མི་རྟོན་པའི་བསྒོམས་དོན་ཞེས་པའི་གཞུང་ལས།གང་ཟག་བདག་མྱེད་ཅེས་བྱ་བ་ནྀ།བདག་དང་སེམས་ཅན་དང་།སྲོག་དང་།ང་དང་ངྀའི་ལ་སྩོགས་པ་མྱེད་པར་རྟོགས་པའོ།།ཆོས་ལ་བདག་མྱེད་ཅེས་བྱ་བ་ནྀ།ཕྱོགས་ཆ་མྱེད་པའྀ་རྡུལ་ཕྲན་ཡན་ཅད་ཕྱྀ་ནང་གྀ་ཆོས་ཐམས་ཅད་དངོས་པོར་མ་གྲུབ་ཅྀང་བདག་མྱེད་པར་རྟོགས་པའོ།།ཞེས་བདག་མེད་པ་གཉིས་གཏན་ལ་འབེབ་བཞིན།ཕྱོགས་ཆ་བརྟག་པའི་རིགས་པ་སྤྱོད་གནང་གིན་འདུག་ན།ཧ་ཤང་གིས་དཔྱད་པ་བཀག་གོ་ཟེར་བའི་གཏམ་དེ་དག་ཇི་ལྟར་བདག་པོ་བྱེད་རྒྱུ་ཡིན་ལགས།